《晚步天津》
明代·王云凤

山光翠叠老龙鳞，故国遗墟草自新。
世事尽随伊阙水，行人独踏汉宫尘。
北邙高冢元无主，金谷残花不系春。
却恐杜鹃今再至，天津桥上客伤神。

作者简介：（1465—1517）明山西和顺人，字应韶，号虎谷。成化二十年进士。授礼部主事。劾太监李广，下狱，降知州。后升陕西提学佥事，历副使、按察使，召为国子祭酒，以右佥都御史巡抚宣府。与王琼、乔宇同科中进士，号称河东三凤。